Gústame sentir el calor d'un besu nos llabios, l'abrazu d'un neñu, el vientu fríu del mar nos díes d'iviernu, la tierra húmedo ente los deos, el sabor del bon vinu nel paladar, un xuxuríu nel  corazón… y ente tantos placeres ta otru que descubrí va munchos años de la mano del mio hermanu: adientrame nun llibru y perdeme ente les vocales y les consonantes, baxar pel tobogán de les esclamaciones y facer un descansu nos puntos suspensivos. Y eso foi lo que fici con  El caimán azul. Un caimán grande, simpáticu, tienru y azul que Xavier Frías presenta per aciu la pallabra y Daniel Montero coles sos ilustraciones. Ilustraciones qu'apurren otra información a la llectura, una mirada diferente onde los estereotipos queden a un llau. Préstame abondo l'ausencia del rosa na ropa de la neña, el pelo suelto ensin grandes llazos y la presencia d'adornos espaciales na decoración del cuartu, ensin príncipes y princeses, símbolu de machismu, tiranía y poder.